Diždunduri

Diždunduri (Tabanus) ir dunduru dzimtas (Tabanidae) ģints.  Ir aprakstītas vairāki simti diždunduru sugu. Šīs ģints dunduri izplatīti Holarktikā, un lielākā sugu dažādība sastopama Ziemeļamerikā.

Apraksts 
Diždunduri ir lielākie Latvijā sastopamie dunduri. Lielākā suga Latvijā ir govju dundurs (Tabanus bovinus), kura ķermeņa garums ir 19—25 mm. Kopumā diždunduru ķermeņa garums ir 8—29 mm, un parasti tie ir tumšā krāsā. 

Mātītēm ir šķērēm līdzīgs mutes orgāns, ar kuru tās pārgiež zīdītāja ādu, lai varētu piekļūt pie asinīm. Asinis tiek sūktas pēc apaugļošanās, lai pēc tam tās izmantotu olu producēšanai. Diždunduriem raksturīgas lielas, metāliski zaļas acis, kuras tēviņiem atrodas cieši kopā, bet mātītēm tās novietotas attālināti. Uz ķermeņa nav matojuma.

Diždunduru lidojumam raksturīga zema, dobja skaņa, kas padara mājdzīvniekus nemierīgus. Vasarā, īpaši karstā un sausā laikā, dienas vidū, baros uzbrūk govīm un zirgiem, retāk cilvēkiem.

Sistemātika 
Latvijā sastopamas 5 diždunduru sugas:
 Tabanus autumnalis Linnaeus, 1761
 Tabanus bovinus Linnaeus, 1758
 Tabanus bromius Linnaeus, 1758
 Tabanus maculicornis Zetterstedt, 1842
 Tabanus sudeticus Zeller, 1847

Atsauces

Ārējās saites 

ADW: Tabanus

Dunduru dzimta